**Kinnisasja sihtotstarbelise kasutamise tegevuskava**

Käesolev tegevuskava on esitatud lisana kinnisasja (Saksaveski kinnistu, registriosa nr 1584139, Polli küla, Mulgi vald, Viljandi maakond) omandamise loataotluse juurde.

Eesti Põllud OÜ, reg. kood 14323540, rajab ca 10 ha suuruse mustsõstraistanduse, kus alustatakse mahemustsõstarde kasvatamisega. Tegemist on kasvava turuga, kuna nõudlus tervisliku, kvaliteetse ja hea maitsega mahemustsõstra vastu kasvab kiirelt.

Eesti Põllud OÜ omanik ja juhatuse liige Märt Riiner on põhjalikult ennast valdkonnaga kurssi viinud, äriühingu käivitamist ning arendamist nii finantsilises kui ka protsessilises mõttes kavandanud ning astunud ka konkreetseid samme tegevusega alustamiseks – sõlmitud on kinnistu mõttelise osa müügileping (omandi üleandmiseta), millega Eesti Põllud OÜ omandas 1453/2495 suuruse mõttelise osa Saksaveski kinnistust (26.04.2019, notari ametitoimingu number 1499, notar Andrus Ruul).

Samuti on koostatud esimeste aastate tööde ja tegevuste nimekiri, mis on vajalikud mahemustsõstra kasvatamiseks. Märt Riiner on alates 2014. aasta maist juhtinud ka põllumajandusettevõtet Saksaveski Majand OÜ; seega on tal olemas 5-aastane praktiline töökogemus talumajapidamise tööde korraldamisest ning head teadmised Eesti põllumajandusvaldkonna turuolukorrast.

**Esimene tegevusaasta**

Esimesel majandusaastal pärast kinnisasja mõttelise osa omandamist on plaanis rajada 10,8 ha suurusele alale mustsõstraistandus, sh istikute soetamine ja istutamine, toestamine ja katmine ning istanduse piiramine aiaga; samuti istanduses vajaliku järelkäruga murutraktori soetamine.

Eesmärgiks on saagikus 0,72 t/ha (80% Eesti keskmisest), ehk 7,8 tonni. Realiseerida on plaanis

sellest vähemalt 6,5 t, keskmise hinnaga 0,7€/kg. Plaanis on alustada maheregistreeringu taotlemisega.

**Teine tegevusaasta**

Teisel tegevusaastal on plaanis jätkata maheregistreeringu saamiseks vajalike toimingutega. Eesmärgiks on saagikus 0,81 t/ha (90% Eesti keskmisest), ehk 8,7 tonni. Realiseerida on plaanis sellest vähemalt 7,5t, keskmise hinnaga 0,7€/kg.

**3.-5. aasta**

Saadud on maheregistreering, mis võimaldab müüa registreeritud mahemustsõstart. Eesmärgiks

on saavutada iga-aastaseks saagikuseks vähemalt 2016. aasta Eesti keskmine näitaja 0,9 t/ha, ehk

9,72 tonni. Realiseerida on plaanis sellest vähemalt 8,7 tonni (90%), keskmise hinnaga 1,5€/kg (mahemustsõstra hind).

Ettevõtte visiooniks on järgmise viie aastaga saada kindlalt kõrge kvaliteedi ja stabiilse saagikusega mahetunnistusega mahemustsõstra kasvatajaks. Käivet toodangu müügist plaanitakse

alates esimesest hooajast, samas arvestatakse, et saagikus on alustades madal ja kogu toodangut ei

ole võimalik realiseerida.

Eesti Põllud OÜ konkurentsieeliseks on algusest peale väga selge fookus rajada 10 ha suurune mustsõstrakasvatus, millega on lihtne opereerida ja mahemarja kasvatada. See omakorda tagab marjade kõrge kvaliteedi, mis omakorda aitab tagada pidevaid turustuskanaleid.

**Kavandatavad turustamise meetmed:**

**1.** Otse talunikult.

Paljud mahetoiduhuvilised on leidnud endale mahetalunikest partnerid, kellelt saab mahetoitu otse osta. Nii jõuabki Eestis märkimisväärne osa kodumaistest mahesaadustest tarbijani ilma vahendajate abita. Ka Eesti Põllud OÜ soovib eelkõige kasvatada tarbijatest püsiklientide baasi, kellele otse ja värskelt oma marjasid müüa (sh isekorjamise võimalusega). Püsikliendibaasi loomiseks ja kasvatamiseks on plaanis osaleda Avatud Talude päevadel ning luua Facebook’i kanal huvilistega kiireks suhtluseks.

**2.** Tootjalt tarbijale ringid piirkonnas.

Üha populaarsemaks muutunud võrgustikud, kus piirkonna põllumajandustootjad koonduvad

võrgustikku, et seeläbi pakkuda tarbijatele mitmekesist põllumajandustoodangut ilma vahendajateta:

* Lõuna-Eesti Toiduvõrgustik, www.let.ee

- Viljandi OTT (Otse tootjalt tarbijale)

**3.** Mahemarju kasutavad käitlejad.

Musta sõstart kasutatakse tema tervislikkuse ja heade maitseomaduste tõttu väga paljudes toitudes-jookides (moosid, mahlad, veinid, teesegud, jne). Seetõttu on võimalik pakkuda mahedaid marju ka piirkonna toiduainetööstuse ettevõtetele, kes on mahekäitlejate registris registreeritud. Hulgi müües on küll ühikuhind odavam, kuid eelisteks on suurema koguse korraga realiseerimine ning lisaks on tegemist mahemarjaga, mis võrreldes tavamarjaga maksab ka hulgiostul rohkem.

/*allkirjastatud digitaalselt*/

Märt Riiner

Juhatuse liige

Eesti Põllud OÜ